[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 23.6.2006

COM(2006) 330 τελικό

2006/0108 (CNS)

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

περί τροποποίησης του Κανονισμού (EΚ) αριθ. 1788/2003 για θέσπιση εισφοράς στον τομέα του γάλακτος και των γαλακτοκομικών προϊόντων

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Με το νέο κανονισμό για τη χρηματοδότηση της κοινής γεωργικής πολιτικής (κανονισμός (ΕΚ) αριθ. 1290/2005 του Συμβουλίου, της 21ης Ιουνίου 2005, η εισφορά στον τομέα του γάλακτος που καταβάλλεται από τα κράτη μέλη θα θεωρείται από 1ης Ιανουαρίου 2007 έσοδο ειδικού προορισμού.

Στο πλαίσιο αυτό, ενδείκνυται να είναι η εισφορά διαθέσιμη στην αρχή του οικονομικού έτους ώστε να βελτιωθούν οι δημοσιονομικές προβλέψεις και να γίνει πιο ευέλικτη η διαχείριση του προϋπολογισμού.

Ο κανονισμός (ΕΚ) αριθ. 1788/2003 του Συμβουλίου πρέπει να τροποποιηθεί αναλόγως, ώστε η εισφορά να καταβάλλεται από τα κράτη μέλη στο χρονικό διάστημα μεταξύ 16 Οκτωβρίου και 30 Νοεμβρίου εκάστου έτους αντί να καταβάλλεται πριν από την 1η Οκτωβρίου όπως συμβαίνει σήμερα.

Επιπλέον, σε μερικά από τα νέα κράτη μέλη, ο γαλακτοκομικός τομέας προσαρμόστηκε γρήγορα στις νέες εμπορικές ευκαιρίες μιας διευρυμένης ευρωπαϊκής αγοράς, δίνοντας έτσι ώθηση σε μια ουσιαστική διαδικασία αναδιάρθρωσης. Λόγω αυτής της κατάστασης, αλλά και λόγω των αυστηρότερων υγειονομικών διατάξεων που διέπουν μετά την ένταξη τις απευθείας πωλήσεις, φαίνεται πως οι μεμονωμένοι παραγωγοί επιλέγουν σε μεγάλο βαθμό να μη ζητούν ατομικές ποσότητες αναφοράς για απευθείας πωλήσεις. Κατά συνέπεια, σε μερικά νέα κράτη μέλη, το σύνολο των ατομικών ποσοτήτων αναφοράς που διατίθεται στους παραγωγούς για απευθείας πωλήσεις υπολείπεται σημαντικά των εθνικών ποσοτήτων αναφοράς, με αποτέλεσμα αχρησιμοποίητες ποσότητες να παραμένουν στα εθνικά αποθέματα για απευθείας πωλήσεις και να δυσχεραίνεται έτσι η περαιτέρω αναδιάρθρωση.

Για το έτος ποσοστώσεων 2005/2006 ενδείκνυται συνεπώς να προβλεφθεί κατ’εξαίρεση μία και μοναδική μεταφορά της εθνικής ποσότητας αναφοράς από τις απευθείας πωλήσεις στις παραδόσεις, μετά από αίτηση του ενδιαφερόμενου νέου κράτους μέλους. Θα πρέπει συνεπώς να τροποποιηθεί αναλόγως και ο κανονισμός (ΕΚ) αριθ. 1788/2003 του Συμβουλίου.

Λόγω του επείγοντος χαρακτήρα των δύο τροπολογιών, το σχέδιο κανονισμού θα πρέπει να τεθεί σε ισχύ το συντομότερο δυνατόν.

2006/0108 (CNS)

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

περί τροποποίησης του Κανονισμού (EΚ) αριθ. 1788/2003 για θέσπιση εισφοράς στον τομέα του γάλακτος και των γαλακτοκομικών προϊόντων

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:Τη συνθήκη για την ίδρυση της Ευρωπαϊκής Κοινότητας, και ιδίως το άρθρο 37,

Την πρόταση της Επιτροπής,

Τη γνώμη του Ευρωπαϊκού Κοινοβουλίου[1],

Εκτιμώντας τα ακόλουθα:

(1) Σύμφωνα με το άρθρο 34 παράγραφος 1 υπό β) του κανονισμού (ΕΚ) αριθ. 1290/2005 του Συμβουλίου, της 21ης Ιουνίου 2005, για τη χρηματοδότηση της κοινής γεωργικής πολιτικής[2], ποσά που εισπράττονται ή ανακτώνται κατ’εφαρμογή του κανονισμού (ΕΚ) αριθ. 1788/2003 του Συμβουλίου[3] θεωρούνται έσοδα ειδικού προορισμού κατά την έννοια του άρθρου 18 του κανονισμού (ΕΚ), (EΚ Eυρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων[4].

(2) Για να βελτιωθούν οι δημοσιονομικές προβλέψεις και για να καταστεί πιο ευέλικτη η δημοσιονομική διαχείριση, ενδείκνυται να υπάρχει διαθέσιμη με την έναρξη του δημοσιονομικού έτους η εισφορά του κανονισμού (ΕΚ) αριθ. 1788/2003. Πρέπει συνεπώς να υπάρχει πρόβλεψη ώστε η οφειλόμενη εισφορά να καταβάλλεται κατά το χρονικό διάστημα από 16 Οκτωβρίου μέχρι 30 Νοεμβρίου εκάστου έτους.

(3) Για την Τσεχική Δημοκρατία, Εσθονία, Κύπρο, Λετονία, Λιθουανία, Ουγγαρία, Πολωνία, Σλοβενία και Σλοβακία (στο εξής τα νέα κράτη μέλη), οι ποσότητες αναφοράς για παραδόσεις και απευθείας πωλήσεις προβλέφθηκαν αρχικά στον πίνακα (στ) του παραρτήματος I του κανονισμού (ΕΚ) αριθ. 1788/2003. Στη συνέχεια, και με βάση τις μετατροπές που ζήτησαν οι παραγωγοί, η Επιτροπή αναπροσάρμοσε τις ποσότητες για κάθε κράτος μέλος σύμφωνα με το άρθρο 8 του ίδιου κανονισμού.

(4) Οι εθνικές ποσότητες αναφοράς για απευθείας πωλήσεις καθορίστηκαν ανάλογα με την κατάσταση που υπήρχε στα νέα κράτη μέλη πριν από την ένταξη. Εντούτοις, εν συνεχεία της διαδικασίας αναδιάρθρωσης του γαλακτοκομικού τομέα στα νέα κράτη μέλη και των αυστηρότερων υγειονομικών διατάξεων που ισχύουν για τις απευθείας πωλήσεις, φαίνεται πως οι μεμονωμένοι παραγωγοί επιλέγουν σε μεγάλο βαθμό να μη ζητούν ατομικές ποσότητες αναφοράς για τις απευθείας πωλήσεις. Κατά συνέπεια, το σύνολο των ατομικών ποσοτήτων αναφοράς που διατίθεται στους παραγωγούς για απευθείας πωλήσεις υπολείπεται σημαντικά των εθνικών ποσοτήτων αναφοράς, με αποτέλεσμα μεγάλες αχρησιμοποίητες ποσότητες να παραμένουν στα εθνικά αποθέματα για απευθείας πωλήσεις.

(5) Για να λυθεί το πρόβλημα, και για να είναι εφικτή η χρησιμοποίηση των ποσοτήτων που έχουν προβλεφθεί για απευθείας πωλήσεις και οι οποίες θα παρέμεναν ίσως αχρησιμοποίητες στο εθνικό απόθεμα, ενδείκνυται να επιτραπεί κατά την περίοδο 2005/2006 μία και μοναδική μεταφορά των ποσοτήτων αναφοράς για απευθείας πωλήσεις στις ποσότητες αναφοράς για παραδόσεις, εφόσον ζητηθεί από ένα νέο κράτος μέλος.

(6) Ο κανονισμός (EΚ) αριθ. 1788/2003 πρέπει συνεπώς να τροποποιηθεί αναλόγως,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 1788/2003 τροποποιείται ως εξής:

1) Στο άρθρο 3, το κείμενο της παραγράφου 1 αντικαθίσταται με το ακόλουθο κείμενο:

«1. Τα κράτη μέλη καταβάλλουν στην Κοινότητα την εισφορά που προκύπτει εξαιτίας υπέρβασης της εθνικής ποσότητας αναφοράς του παραρτήματος I. Η εισφορά καθορίζεται σε εθνικό επίπεδο χωριστά για τις παραδόσεις και τις απευθείας πωλήσεις και καταβάλλεται στο Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ) μέχρι ποσοστού 99% του οφειλόμενου ποσού, στο χρονικό διάστημα από 16 Οκτωβρίου μέχρι 30 Νοεμβρίου που έπεται της αντίστοιχης δωδεκάμηνης περιόδου.»

2) Στο άρθρο 8 παράγραφος 1 προστίθεται το εδάφιο που ακολουθεί:

«Με την ίδια διαδικασία, για την περίοδο 2005/2006, και για την Τσεχική Δημοκρατία, Εσθονία, Κύπρο, Λετονία, Λιθουανία, Ουγγαρία, Πολωνία, Σλοβενία και Σλοβακία, η Επιτροπή μπορεί επίσης να αναπροσαρμόσει την κατανομή μεταξύ παραδόσεων και απευθείας πωλήσεων των εθνικών ποσοτήτων αναφοράς μετά τη λήξη της περιόδου, εφόσον ζητηθεί από ενδιαφερόμενο κράτος μέλος. Το αίτημα υποβάλλεται στην Επιτροπή πριν από την dd/mm/yyyy [δηλαδή Χ εβδομάδες μετά τη δημοσίευση του παρόντος κανονισμού, ανάλογα με την ημερομηνία δημοσίευσης]. Στη συνέχεια, η Επιτροπή αναπροσαρμόζει την κατανομή το συντομότερο δυνατόν.»

Άρθρο 2

Ο παρών κανονισμός αρχίζει να ισχύει την τρίτη μέρα από τη δημοσίευσή του στην Επίσημη Εφημερίδα της Ευρωπαϊκής Ένωσης .

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

ΔΗΜΟΣΙΟΝΟΜΙΚΟ ΔΕΛΤΙΟ |

1. | ΚΟΝΔΥΛΙ (προϋπολογισμός 2006): 05 02 12 07 | ΠΙΣΤΩΣΕΙΣ: –389 εκατομ. ευρώ |

2. | ΟΝΟΜΑΣΙΑ ΤΟΥ ΜΕΤΡΟΥ: Κανονισμός του Συμβουλίου περί τροποποίησης του κανονισμού (EΚ) αριθ. 1788/2003 για τη θέσπιση εισφοράς στον τομέα του γάλακτος και των γαλακτοκομικών προϊόντων |

3. | ΝΟΜΙΚΗ ΒΑΣΗ: Άρθρο 37 της Συνθήκης |

4. | ΣΤΟΧΟΙ ΤΟΥ ΜΕΤΡΟΥ: 1) να αλλάξει η ημερομηνία καταβολής της εισφοράς που προορίζεται για τον κοινοτικό προϋπολογισμό, να καταβάλλεται δηλαδή στο χρονικό διάστημα από 1 Οκτωβρίου μέχρι 30 Νοεμβρίου που έπεται της δωδεκάμηνης περιόδου του έτους ποσόστωσης· 2) να δοθεί δυνατότητα σε οκτώ νέα κράτη μέλη να μεταφέρουν το σύνολο ή μέρος των εθνικών ποσοτήτων αναφοράς για απευθείας πωλήσεις στις ποσότητες αναφοράς για παραδόσεις. |

5. | ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ | ΠΕΡΙΟΔΟΣ 12 ΜΗΝΩΝ (εκατομ. EUR ) | ΤΡΕΧΟΝ ΟΙΚΟΝΟΜΙΚΟ ΕΤΟΣ 2006 (εκατομ. EUR ) | ΕΠΟΜΕΝΟ ΟΙΚΟΝΟΜΙΚΟ ΕΤΟΣ 2007 (εκατομ. EUR ) |

5.0 | ΔΑΠΑΝΕΣ ΠΟΥ ΒΑΡΥΝΟΥΝ ΤΟΝ ΠΡΟΫΠΟΛΟΓΙΣΜΟ ΤΩΝ ΕΚ (ΕΠΙΣΤΡΟΦΕΣ/ΠΑΡΕΜΒΑΣΕΙΣ) – ΤΟΥΣ ΕΘΝΙΚΟΥΣ ΠΡΟΫΠΟΛΟΓΙΣΜΟΥΣ – ΑΛΛΟΥΣ ΤΟΜΕΙΣ | – | 1) + 306 2) – | – |

5.1 | ΕΣΟΔΑ – ΕΣΟΔΑ ΕΙΔΙΚΟΥ ΠΡΟΟΡΙΣΜΟΥ (ΕΙΣΦΟΡΕΣ/ΔΑΣΜΟΙ) – ΣΕ ΕΘΝΙΚΟ ΕΠΙΠΕΔΟ | – | – | 1) – 2) – 30,6 |

2008 | 2009 | 2010 | 2011 |

5.0.1 | ΠΡΟΒΛΕΨΕΙΣ ΔΑΠΑΝΩΝ | – | – | – | – |

5.1.1 | ΠΡΟΒΛΕΨΕΙΣ ΕΣΟΔΩΝ | – | – | – | – |

5.2 | ΤΡΟΠΟΣ ΥΠΟΛΟΓΙΣΜΟΥ 1) Αλλαγή του χρόνου πληρωμής της οφειλόμενης εισφοράς: στο χρονικό διάστημα μεταξύ 16 Οκτωβρίου και 30 Νοεμβρίου που έπεται του έτους ποσοστώσεων και όχι πλέον πριν από την 1η Οκτωβρίου που έπεται του έτους ποσοστώσεων. Το προτεινόμενο μέτρο αφορά μετάθεση του χρόνου είσπραξης της εισφοράς ποσόστωσης γάλακτος, αρχής γενομένης από το οικονομικό έτος 2006 μέχρι το οικονομικό έτος 2007. Η επίπτωση για το οικονομικό έτος 2006 θα είναι ότι θα αφαιρεθεί από τον προϋπολογισμό του το αντίστοιχο ποσό. – δημοσιονομική επίπτωση για τον προϋπολογισμό 2006: Άρθρο 05 02 12 07: 1 000 000 t x –309,1 €/t x 99% = 306εκατομ. € (έτος ποσοστώσεων 2005/06) Τα έσοδα ύψους 306 εκατομμυρίων ευρώ από εισφορές για την περίοδο εμπορίας 2005/06 που θα μεταφερθούν στο οικονομικό έτος 2007 θα αντισταθμιστούν από χαμηλότερες εισφορές για το έτος εμπορίας 2006/07 (που μετατίθεται στο οικονομικό έτος 2008)· η ίδια υπόθεση θα ισχύσει και για το 2007. Σύμφωνα με το άρθρο 34 παράγραφος 1 υπό β) του κανονισμού 1290/2005, η εισφορά θα ταξινομηθεί ως έσοδο ειδικού προορισμού από το 2007 και μετά. – δημοσιονομική επίπτωση για τον προϋπολογισμό 2007 (έσοδα ειδικού προορισμού): Άρθρο 67 03: 0 εκατομ. € Να σημειωθεί ότι στο προσχέδιο προϋπολογισμού 2007 έχει ήδη συνεκτιμηθεί η προτεινόμενη τροπολογία. 2) μεταφορά μεταξύ “απευθείας πωλήσεων” και “παραδόσεων” στα νέα κράτη μέλη Η υπόθεση μεταφοράς 100 000 τόνων από την ποσόστωση των “απευθείας πωλήσεων” στην ποσόστωση των “παραδόσεων” στην Πολωνία, η οποία έχει υπερβεί τις σημερινές ποσότητες αναφοράς κατά 365 000 τόνους περίπου, θα οδηγούσε σε απώλεια εισφορών για το 2005/2006 (προϋπολογισμός 2007) κατά: Άρθρο 67 03: 100 000 t x –309,1 €/t x 99% = –30,6 εκατομ. € Εάν ληφθεί υπόψη ότι στα άλλα ενδιαφερόμενα κράτη μέλη δεν θα γίνει υπέρβαση των ισχυουσών ποσοτήτων αναφοράς, ενδεχόμενη μεταφορά σ’αυτά τα κράτη μέλη δεν θα οδηγήσει σε υπέρβαση των ποσοστώσεών τους, συνεπώς ούτε σε απώλεια εισφορών. |

6.0 | ΔΥΝΑΤΗ ΧΡΗΜΑΤΟΔΟΤΗΣΗ ΔΙΑ ΠΙΣΤΩΣΕΩΝ ΕΓΓΕΓΡΑΜΜΕΝΩΝ ΣΤΟ ΣΧΕΤΙΚΟ ΚΕΦΑΛΑΙΟ ΤΟΥ ΥΠΟ ΕΚΤΕΛΕΣΗ ΠΡΟΫΠΟΛΟΓΙΣΜΟΥ | ΝΑΙ ΟΧΙ |

6.1 | ΔΥΝΑΤΗ ΧΡΗΜΑΤΟΔΟΤΗΣΗ ΔΙΑ ΜΕΤΑΦΟΡΑΣ ΜΕΤΑΞΥ ΚΕΦΑΛΑΙΩΝ ΤΟΥ ΥΠΟ ΕΚΤΕΛΕΣΗ ΠΡΟΫΠΟΛΟΓΙΣΜΟΥ | ΝΑΙ ΟΧΙ |

6.2 | ΑΝΑΓΚΗ ΣΥΜΠΛΗΡΩΜΑΤΙΚΟΥ ΠΡΟΫΠΟΛΟΓΙΣΜΟΥ | ΝΑΙ ΟΧΙ |

6.3 | ΠΙΣΤΩΣΕΙΣ ΠΟΥ ΠΡΕΠΕΙ ΝΑ ΕΓΓΡΑΦΟΥΝ ΣΤΟΥΣ ΜΕΛΛΟΝΤΙΚΟΥΣ ΠΡΟΫΠΟΛΟΓΙΣΜΟΥΣ | ΝΑΙ ΟΧΙ |

ΠΑΡΑΤΗΡΗΣΕΙΣ: |

[1] ΕΕ C … της …, σ. ….

[2] ΕΕ L 209 της 11.8.2005, σ. 1. Κανονισμός όπως τροποποιήθηκε με τον κανονισμό (ΕΚ) αριθ. 320/2006 (ΕΕ L 58 της 28.2.2006, σ. 42).

[3] ΕΕ L 270 της 21.10.2003, σ. 123. Κανονισμός όπως τροποποιήθηκε τελευταία φορά με την πράξη προσχώρησης του 2003.

[4] ΕΕ L 248 της 16.9.2002, σ. 1.